DUPĂ 20 DE ANI

DUPĂ 20 DE ANI

NAȚIONALA DE TINERET A ROMÂNIEI S-A CALIFICAT LA CAMPIONATUL

EUROPEAN DE TINERET, COMPETIȚIE LA CARE N-A MAI FOST PREZENTĂ DIN 1998

Echipa națională de tineret a României a reușit în această toamnă o performanță remarcabilă. Reprezentativa sub 21 de ani a țării noastre, antrenată de Mirel Rădoi, s-a calificat la Campionatul European ce se va desfășura în perioada 16-30 iunie 2019, în Italia și San Marino. Pe lângă România, la turneul final se mai află Italia, Spania, Franța, Anglia, Serbia, Germania, Croația, Danemarca și Belgia.

Pentru ultimele două locuri la Euro se luptă Portugalia, Austria, Polonia și Grecia, care urmează să susțină meciuri de baraj. De notat că reprezentativa Under 21 a mai jucat o singură dată la Campionatul European de tineret, în 1998, când, însă, a pierdut toate jocurile de la turneul final, pe care, de altfel, țara noastră l-a găzduit.

A ÎNCEPUT ISĂILĂ, A TERMINAT RĂDOI

În preliminariile pentru Euro 2019, tinerii tricolori au fost repartizați în Grupa a 8-a, alături de Portugalia, Elveția, Țara Galilor, Bosnia și Liechtenstein. La startul calificărilor, în iunie 2017, puțini îi acordau României șanse de a accede la turneul final. Cu Daniel Isăilă pe banca tehnică, echipa noastră a avut însă un debut bun, cu două victorii în deplasare: 2-0 în Liechtenstein și 3-1 în Bosnia.

A urmat o remiză, 1-1, pe teren propriu cu Elveția, iar apoi un nou succes, 2-0, pe terenul celor din „Țara Cantoanelor”.

Anul 2017 s-a încheiat cu două rezultate de egalitate, 1-1, acasă, cu Portugalia și 0-0, în deplasare, cu Țara Galilor. România „U” 21 a luat pauză de la meciurile oficiale până în toamna acestui an, când a avut de disputat ultimele patru confruntări, decisive privind soarta calificării. În vară, a survenit o schimbare oarecum neașteptată la nivelul băncii tehnice. Daniel Isăilă a renunțat, subit la funcția de selecționer, alegând să dea curs ofertei primite de la echipa Al-Hazem, din Arabia Saudită. În locul său, la propunerea lui Mihai Stoichiță, directorul tehnic al FRF, conducătorii federației l-au numit pe Mirel Rădoi, care tocmai obținuse Licența A de antrenor. Nu puțini au fost cei care au strâmbat din nas la această decizie, considerând că fostul mijlocaș al Stelei nu are experiența necesară pentru a pregăti o echipă națională, fie ea și de tineret. De altfel, singura experiență a lui Rădoi ca tehnician a durat doar câteva luni, în 2015, când a fost „principalul” Stelei (actuala FCSB), deși în acte, din cauza lipsei licenței, figura ca director sportiv.

Mirel Rădoi le-a închis însă repede gura „cârcotașilor”.

La meciul de debut pe banca „tricolorilor mici” a obținut o victorie de senzație pe terenul marii favorite a grupei, Portugalia, scor 2-1. Succesul este cu atât mai prețios cu cât echipa noastră a terminat meciul cu doi oameni mai puțin pe teren (Nedelcearu și Andrei Ivan fiind eliminați), iar în cel de-al 9-lea minut suplimentar al partidei (!) lusitanii au beneficiat de o lovitură de la 11 metri, pe care portarul român Andrei Radu a apărat-o! Dacă Portugalia ar fi egalat, ar fi fost acum la Euro, în locul României…

În continuare, reprezentativa de tineret a țării noastre a avut un parcurs fără greșeală: 2-0 cu Bosnia, 2-0 cu Țara Galilor și 4-0 cu Liechtenstein (toate pe teren propriu) și a terminat pe primul loc în clasamentul grupei, care i-a asigurat accesul direct la Campionatul European de tineret.

Precedenta (și singura dată) când România a mai jucat la o astfel de competiție a fost în 1998, când echipa pregătită de Victor Pițurcă (și la care juca, printre alții, actualul selecționer al naționalei de seniori, Cosmin Contra) s-a calificat cu victorii pe linie în preliminarii, dar la Euro (găzduit de țara noastră) a suferit trei eșecuri: 1-2 cu Olanda, 0-1 cu Germania și 1-2 cu Rusia. Atât sistemul de calificare, cât și cel de desfășurare al turneului erau mult diferite față de astăzi.

TOTUL DESPRE EURO 2019

Campionatul European rezervat echipelor naționale de tineret se va desfășura în perioada 16 30 iunie 2019 în Italia și San Marino și va aduna la start 12 formații, care vor fi repartizate în trei grupe, fiecare cu patru componente.

Câștigătoarele grupelor și formația cu cel mai bun punctaj dintre cele clasate pe pozițiile secunde se vor califica în semifinale, care se vor juca în sistem eliminatoriu. De notat că cele patru reprezentative care vor ajunge în „careul de ași” au asigurată prezența la turneul de fotbal al Jocurilor Olimpice din 2020, de la Tokio! Orașele care vor găzdui partidele de la Euro 2019 sunt: Trieste, Udine, Cesena, Bologna, Reggio Emilia și Seravalle (ultimul, din San Marino). Tragerea la sorți a componenței grupelor va avea loc pe 23 noiembrie, de la ora 19.00.

„La Campionatul European, obiectivul nostru îl reprezintă clasarea pe unul din primele patru locuri, pentru că vrem să mergem la jocurile olimpice”, a anunțat selecționerul Mirel Rădoi care sunt planurile echipei sale la Campionatul European 2019 rezervat naționalelor de tineret.

MUGUR BĂILEȘTEANU

Contents